J.nr: 2022-45-130-246

Dato: 29. november 2023

Ref.: jacc

**Fødevarestyrelsens generelle principper for beregning af gebyrer og af gifter, herunder fastsættelse af fællesomkostninger og udgifter til transport**

Fødevarestyrelsens gebyrordninger er omfattet af statens regler om finansiering af gebyrbelagt kontrol, jf. budgetvejledningen. Det fremgår af budgetvejledningen, at taksterne fastsættes, så der tilstræbes fuld dækning for de omkostninger, der er forbundet med det pågældende gebyrbelagte område. Væsentlige ubalancer mellem indtægter og omkostninger på det enkelte gebyrbelagte område skal tilstræbes udlignet over en periode på maksimalt fire år, fra og med det år, hvori ubalancen opstår.

Hovedparten af Fødevarestyrelsens gebyrordninger er endvidere omfattet af reglerne i Kontrolforordningen.

Fødevarestyrelsen fastsætter taksterne således, at de samlede indtægter fra alle takster på gebyrordningen skal dække alle udgifter på gebyrordningen. På en del gebyrordninger opkræves forskellige takster, fx et grundgebyr pr. kontrol, en takst pr. kvarter og evt. andre gebyrer.

En gebyrordning er en afgrænset opgave, som der udarbejdes et særskilt regnskab for og på en

gebyrordning tilstræbes balance, jf. budgetvejledningens regler. I Fødevarestyrelsens årsrapport offentliggøres regnskabet for hver enkelt gebyrordning. I regnskabet er de samlede udgifter og indtægter for hver gebyrordning anført.

Taksterne for kontrol og hjemmel mv. fremgår af prislisten, som findes på Fødevarestyrelsens hjemmeside. I prislisten fremgår hjemmel for hver takst også. Hovedparten af Fødevarestyrelsens takster fremgår af betalingsbekendtgørelsen, der opdateres den 1. januar hvert år og herudover efter behov. Det fremgår af prislisten, hvis gebyret opkræves af andre end Fødevarestyrelsen.

I det følgende beskrives Fødevarestyrelsens generelle principper for beregning af gebyrer og afgifter. Gebyret for kødkontrol på store slagterier samt enkelte andre typer kontrol følger andre principper. Principperne for kødkontrol på store slagterier beskrives også nedenfor.

**Beregning af gebyrer og afgifter (ekskl. kødkontrol på store slagterier)**

Omkostningerne på en gebyrordning i Fødevarestyrelsen består overordnet af fire typer omkostninger. Det er direkte omkostninger, generelle fællesomkostninger, lokale fællesomkostninger og transportomkostninger. Transportomkostninger fordeles kun til de gebyrordninger, hvor der er transport i forbindelse med kontrollen.

*Direkte omkostninger*

Hvis en omkostning direkte kan henføres til en gebyrordning, så bogføres den der. En direkte omkostning skal altså kunne henføres direkte til kontrol mv. af en konkret virksomhed eller til en opgave, som alene vedrører gruppen af virksomheder omfattet af gebyrordningen, fx en samlet kontrolplanlægning, som vedrører kontrollen af alle virksomheder på gebyrordningen. Direkte omkostninger kan både være lønomkostninger og øvrige driftsomkostninger, fx afskrivninger på et it-system.

*Generelle fællesomkostninger*

De generelle fællesomkostninger er indirekte omkostninger, som understøtter varetagelsen af de faglige opgaver i hele Fødevarestyrelsen.

Fødevarestyrelsens generelle fællesomkostninger udføres primært i styrelsens centrale administrative enheder og omfatter bl.a. udgifter til direktionen, økonomistyring, HR-funktioner og visse it-udgifter.

En faglig opgave kan være en kontrolopgave eller en anden type opgave finansieret af bevilling på finansloven, en opgave finansieret ved salg af varer og tjenester på markedsvilkår eller en opgave finansieret af gebyrer eller formålsbestemte afgifter.

Fødevarestyrelsens generelle fællesomkostninger fordeles ud på de faglige opgaver proportionalt med de direkte lønomkostninger til udførelsen af de faglige opgaver.

Fødevarestyrelsens kødkontrol har en særlig fordeling af fællesomkostninger, som følger andre principper.

*Lokale fællesomkostninger*

Lokale fællesomkostninger er indirekte omkostninger i de enheder, der udfører de faglige opgaver. De lokale fællesomkostninger understøtter enhedernes egen varetagelse af faglige opgaver. De lokale fællesomkostninger omfatter bl.a. udgifter til enhedernes lokale ledelse, kompetenceudvikling, husleje og bygningsdrift, sekretærfunktioner mv.

Enhedernes lokale fællesomkostninger fordeles internt på enhedernes faglige opgaver proportionalt med enhedernes direkte lønomkostninger til udførelsen af de faglige opgaver.

*Transportomkostninger*

Transportomkostninger er omkostninger forbundet med transport til og fra kontrol på virksomhederne og besætningerne, herunder især tidsforbruget til transporten, rejseafregning for kørsel i medarbejdernes egne køretøjer og drift af styrelsens bilpark (afskrivninger på køretøjer, vedligeholdelse, reparation af biler samt brændstof).

Alle de transportomkostninger i Fødevarestyrelsen, som fordeles ud til faglige opgaver, registreres på en særskilt transport-opgave. Herefter fordeles disse transportomkostninger til de faglige opgaver.

Lønomkostninger til transport fordeles lokalt på enhedernes faglige opgaver proportionalt med enhedernes direkte lønomkostninger til udførelsen af de faglige opgaver. Rejseafregning for transport fordeles lokalt på enhedernes faglige opgaver proportionalt med enhedernes lokale fordeling af lønomkostninger til transport. Omkostningerne til driften af styrelsens bilpark, som afholdes centralt i styrelsens hovedkontor, fordeles til de faglige opgaver proportionalt de fordelte lønomkostninger til transport.

**Omkostninger til gebyrbelagt kontrol i Fødevarestyrelsen i 2022 ekskl. kødkontrol på store slagterier, i mio. kr.**

|  |  |
| --- | --- |
| Direkte udgifter | 257,0 |
| *Heraf direkte lønudgifter* | *195,3* |
| *Heraf direkte øvrig drift* | *61,7* |
| Pålignede fællesomkostninger | 157,8 |
| Pålignede transportomkostninger | 51,8 |
| **I alt** | **466,7** |

Note: Udgifter til transport er inkl. fællesudgifter vedrørende transport

**Beregning af gebyret for kødkontrol på store slagterier**

I betalingsbekendtgørelsen § 3-7 er beskrevet hvordan gebyret for kødkontrol på store slagterier er beregnet. De direkte kontrolomkostninger på hver enkelt virksomhed omfatter løn m.v. til kontrolpersonalet og øvrige personaleudgifter forbundet med det til virksomheden knyttede kontrolpersonale. I de direkte kontrolomkostninger indgår endvidere udgifter til laboratoriemæssig undersøgelse af prøver og administrationsudgifter i forbindelse med kontrollens gennemførelse på den enkelte virksomhed. Fællesomkostninger vedrører blandt andet administration af kontrollen.

De samlede udgifter i 2022 til kødkontrol på store slagterier (både direkte udgifter og fællesomkostninger) var 255,4 mio. kr.

**Links:**

Budgetvejledning:

<https://fm.dk/media/18805/budgetvejledning-2021_a.pdf>

Kontrolforordning:

<https://eur-lex.europa.eu/legal-content/DA/TXT/PDF/?uri=CELEX:32017R0625&from=DA>

Fødevarestyrelsens prisliste: https://foedevarestyrelsen.dk/Media/638242457996091714/F%C3%B8devarestyrelsens%20prisliste%202023-3.pdf

Betalingsbekendtgørelsen: https://www.retsinformation.dk/eli/lta/2023/977

Fødevarestyrelsens årsrapporter: https://foedevarestyrelsen.dk/om-os/strategi-maal-og-resultater/aarsrapport-og-maal